Universis, presentes litteras inspecturis, frater Rufinus, dominus abbas Cistercii, salutem in Domino. Noverint universi quod nos vidimus quasdam litteras sigillatas sigillis Dominorum de Monte-Sancti-Johannis, de Tychastro... de Charneyo... de Melloto... et de Mariniaco, ut prima facie apparebat in forma qua inferius annotatur: In nomine sancte et individue Trinitatis, amen. Ego Willelmus, Montis-Sancti-Johannis dominus, notum facio universis, tam presentibus quam futuris, quod, cum ego ad reedificationem et commodum ville Sancti-Johannis et Burgensium toto cordis et mentis affectu intenderem, Burgensibus meis de Monte-Sancti-Johannis dedi et concessi et juramento firmavi omnes consuetudines et libertates quas Virziliacenses inter se tenent, tam consuetudines et libertates que in charta Virziliacensi continentur, quam eas que nondum sunt in scriptis redacte. Tenor compositionis istius, secundum chartam Virziliacensem, talis est: Ego Willelmus, Montis-Sancti-Johannis dominus, laudantibus et concedentibus et juramento firmantibus Maria, uxore mea, et pluribus amicis, consanguineis, fidelibus meis, quorum nomina sunt subnarrata, quittavi et dimisi omnibus hominibus meis qui de libertate erunt, commorantibus infra cruces, eam consuetudinem que vocatur manus-mortua, vel caducum, et pro hac consuetudine dimissa, sicut poteram talliare dictos Burgenses Montis-Sancti-Johannis ad voluntatem meam, talliabo eos usque ad quindecim solidos, et habui inde a Burgensibus nonaginta libras Divionenses. — De torcularibus dictum est et concordatum quod Burgenses pro singulis factis dabunt octo nummos et unum septarium vini. Et ego debeo adaptare torcularia ad bonum et ad mensuram, ita ut Burgenses non perdant suum affacere. — De pratis dictum est quod quindecim diebus ante festum Sancti-Johannis et quindecim post, bene possum capere trossam unam in pratis cujusque Burgensis habentis prata, ad opus equorum meorum, sive sim presens in villa, sive sim absens. Et si Burgensis habeat plura prata, non habebo nisi unam, et in prato falcato non capiam eam. — De captis hominibus conventum et concordatum fuit, quod ego non debeo capere eos neque res eorum, dum habeant rem hereditatis in villa, ut possim meum forefactum levare, exceptis hominibus qui in maouria vel in adulterio, vel in homicidio, vel in latrocinio deprehensi fuerint: hi capientur quousque dent fidejussores tenende justitie. — De servis et de liberis dictum est et concordatum fuit quod in eis nullam habeo insecutionem, sed quodcunque voluerint, de rebus suis libere possunt vendere et libere discedere. — Concordatum est autem quod ego non debeo devestire hominem ab aliquo quo sit vestitus in jure et judicio. — De eis qui nummulariorum tabulas conducunt nulla est controversia; de his autem qui non conducunt, concordatum est quod cambiant ut debent et ut cambierunt in tempore Alberici et Poncii, abbatum Virziliacensium.... Et si aliquando ego conqueror de Burgensibus, vel Burgenses de me, in juramento duorum vel trium Burgensium erit de querelis et ad respectum domini Poncii de Monte-Sancti-Johannis, avunculi mei, debet concordari, et ad usum et recordationem abbatis et Burgensium Virziliaci, si discordia interveniat, recurretur. Hec equidem charta stabilis erit et firma, a me et heredibus meis in perpetuum observanda, salvo jure aliarum querelarum ville ad me et mei ad villam. Quod ut ratum et inconcussum permaneat, scripto commendavi et sigilli mei auctoritate et predictorum nobilium sigillis, illorum qui sigilla habebant, confirmari precepi, addito charactere nominis mei. Actum est hoc apud Montem-Sancti-Johannis et publice confirmatum. Actum, anno Verbi incarnati millesimo ducentesimo vigesimo secundo, mense augusto, quinto kalendarum spetembris. In cujus rei testimonium, nos supradictus Rufinus, abbas Cistercii, sigillum nostrum presenti transcripto duximus apponendum. Datum, anno Domini millesimo ducentesimo nonagesimo quinto, in die beati Dominici confessoris.